2023.8.9.
HU
Az Európai Unió Hivatalos Lapja
L 199/37
(21)
A Connect Com azt állította, hogy a kábelkilométerenkénti átlagár alkalmazása nem tekinthető érdemi mutatónak a dömpingellenes vámok visszanyerésére vonatkozóan, mivel a sokszálas kábelek kábelkilométerenként drágábbak, mint a kevés szálat tartalmazó kábelek.
A Connect Com azzal érvelt, hogy a kábelkilométerenkénti átlagár csökkenését a dömpingellenes vámok kivetése előtt és után értékesített termékösszetételben bekövetkezett változás okozta.
(22)
A Bizottság emlékeztetett arra, hogy a kérelmező az Eurostat TARIC-adatbázisában szereplő, az érintett termékre vonatkozó importárakra támaszkodott, ami a bevett gyakorlat, mivel a statisztikai adatok összegyűjtése az árumegnevezés egésze, nem pedig egyes terméktípusok alapján történik.
A Bizottság úgy ítélte meg, hogy elegendő ezen az alapon újból megindítani a vizsgálatot.
Ezenkívül meg kell jegyezni, hogy a Connect Com nem nyújtott be elegendő bizonyítékot arra vonatkozóan, hogy az importár csökkenését a termékösszetétel megváltozása okozta volna.
Az újbóli vizsgálat során a Bizottság a termékkódok alapán részletesebb, terméktípus-szintű adatokat gyűjtött, és a (40) preambulumbekezdésben kifejtett módon össze tudta hasonlítani ugyanazon terméktípusok árait.
A Bizottság ezért elutasította ezt az állítást.
(23)
A Connect Com azt is kijelentette, hogy a kábelüzletágban nem szokványos a „kg” vagy „tonna” mértékegység alkalmazása.
A kábelek szokásos mértékegységei a méter vagy a kilométer.
(24)
A Bizottság megállapította, hogy az Eurostat TARIC-adatbázisában szereplő összes többi termékhez hasonlóan a vizsgált termék behozatali mennyisége kábelkilométer mellett tonnában, illetve kilogrammban is rendelkezésre áll.
A kérelmező kérelmében a (releváns) behozatali mennyiségeket mindkét mértékegységben megjelölte, mindkét mértékegység esetében az egységár feltüntetésével.
A Bizottság ezért elutasította ezt az állítást.
(25)
A Connect Com azt állította, hogy az áraknak csak 2022 első felének végéig történő figyelembevétele – amint az a kérelemben szerepel – torz eredményhez vezetett, mivel az árak 2022 júniusában ismét emelkedtek, és 2022 második felében további emelkedésre lehetett számítani.
(26)
A Bizottság emlékeztetett arra, hogy benyújtásának időpontjára tekintettel a kérelem a 2022.
június 30-ig tartó időszakot használta a tendenciák bemutatására, mivel ez volt az a legfrissebb időszak, amelyre vonatkozóan a kérelem benyújtásának időpontjában teljeskörű adatok álltak a kérelmezők rendelkezésére.
Emellett az újbóli vizsgálat során a Bizottság a visszanyerésre vonatkozó vizsgálati időszak végéig, azaz 2022. szeptember 30-ig értékelte az árakat.
Ebből következően azt az időszakot, amely alatt a Connect Com szerint az árak megemelkedtek, a visszanyerésre vonatkozó vizsgálati időszak részben lefedte.
A Bizottság ezért elutasította ezt az állítást.
(27)
A Connect Com vitatta továbbá az állítólagosan csökkenő árak és a vámok kivetése közötti ok-okozati összefüggést.
Állítása szerint már a vámok kivetése előtt, 2021 augusztusa és szeptembere között rendkívüli mértékű árcsökkenés következett be, az ezt követően a 2021. decemberi 10 EUR-hoz képest 2022 júniusára kialakult 7 EUR pedig nem tekinthető jelentős árcsökkenésnek, és nem kapcsolódik az intézkedések bevezetéséhez.
(28)
Az alaprendelet 12. cikke szerint ha elegendő bizonyíték van a vámok visszanyerésére, az eredeti vizsgálat bármely érdekelt fél kérésére újraindítható.
A Bizottság értékelte a kérelmező által benyújtott arra vonatkozó bizonyítékokat, hogy az eredeti vizsgálati időszakot követően a kínai exportárak csökkentek.
Erre tekintettel a Bizottság úgy határozott, hogy megindítja az újbóli, visszanyerésre vonatkozó vizsgálatot.
Ezenkívül az alaprendelet 12. cikkének (2) bekezdése lehetővé teszi, hogy a Bizottság figyelembe vegye az olyan, eredeti vizsgálati időszakot követően, a vámok kivetését megelőzően bekövetkezett árcsökkenéseket, amelyeket a Connect Com vitatott.
A Bizottság ezért elutasította a Connect Com állítását.
1.10.
Végső tájékoztatás
(29)
A Bizottság 2023. június 1-jén nyilvánosságra hozta azokat a lényeges tényeket és megfontolásokat, amelyek alapján módosítani kívánja a Kínából származó, optikai szálakból álló kábelek behozatalára vonatkozó végleges dömpingellenes vámot.
A Bizottság a felek számára meghatározott időszakot biztosított a tájékoztatással kapcsolatos észrevételeik megtételére.
A Bizottsághoz az FTT csoport, a ZTT csoport és a Twentsche (Nanjing) Fibre Optics Ltd (a továbbiakban: TFO) részéről érkeztek észrevételek.